Diewe teiken klinieke, biblioteke – Stad KaapstadArgieffoto. (Foto: JOE RAEDLE / GETTY IMAGES NORTH AMERICA/Getty Images via AFP) Daar was vandeesmaand twee gewapende rooftogte by gemeenskapsgeriewe in Kaapstad, met die jongste aanval wat Vrydag in die Nyanga-biblioteek aangemeld is. Patricia van der Ross, die Stad Kaapstad se burgemeesterskomiteelid vir gemeenskapsdienste en gesondheid, sê hoewel die stad se klinieke, biblioteke en ontspanningsgeriewe lankal deur vandale en diewe geteiken word, is hierdie oënskynlik onlangse neiging van gewapende roof iets heeltemal nuut. “Dit bied beslis rede tot kommer,” sê Van der Ross. “Die brutale aard van hierdie aanvalle is absoluut skokkend. Dit maak dit ongelooflik moeilik om gehaltedienste te lewer in ons gemeenskappe wat juis die meeste staatmaak op die stad se dienste, en laat daarbenewens ook ons personeel getraumatiseer en bang om terug te keer werk toe.” Twee mans wat hulself as pasiënte voorgedoen het, het verlede Vrydag toegang tot die terrein van die Mzamomhle-kliniek in Brown’s Farm in Philippi gekry. Hulle het glo twee sekerheidswagte met vuurwapens aangehou en beroof. “Ander sekerheidsbeamptes wat die voorval gesien het, het alarm gemaak sodat die kliniek betyds sy deure toemaak. Een van die verdagtes het egter daarin geslaag om toegang tot die kliniek te verkry en het een persoon beroof.” Die polisie is na die toneel ontbied, maar die verdagtes het daarin geslaag om weg te kom. Niemand is tydens die voorval beseer nie. Vyf gewapende mans het verlede Vrydag die personeel by die Nyanga-biblioteek aangehou en beroof. Hulle is van persoonlike items, waaronder selfone en kontant, beroof. Die mans het ook met rekenaars en ’n televisiestel spore gemaak. “In albei voorvalle is die persoon getraumatiseer gelaat en ontvang berading.” Die Mzamomhle-kliniek se deure bly gesluit tot verdere kennisgewing, met pasiënte wat na ander dienssentrums oorgeplaas is. Die Nyanga-biblioteek se deure is ook vir eers gesluit. “Weens die rooftog in die biblioteek gaan bedrywighede erg geraak word, aangesien personeel handmatig boeke sal moet aanteken wat uitgeneem en teruggebring word. Werksoekers en studente het nou geen rekenaartoegang om aansoeke of werkopdragte te voltooi nie, en die vervanging van hierdie gesteelde items sal nie oornag gebeur nie.” Volgens Van der Ross het die dienssentrums al die nodige sekerheidsmaatreëls om diewe weg te hou, maar tog kry hulle steeds ’n manier om die geboue te betree. “Hoe meer volgehoue die aanvalle op ons geriewe is, hoe moeiliker word dit om betroubare gehaltedienste aan te bied, en dit is die gemeenskap wat die swaarste daaronder ly.”